google/wiki40b huggingface dataset:
Rugby (sport)

Rugby, også kalt rugby-fotball er en lagidrett som spilles på profesjonelt og amatørnivå over hele verden. Det er hovedsakelig to variasjoner av denne idretten, rugby union med 15 spillere og rugby league med 13 spillere på hvert lag.  Det finnes også varianten sjumannsrugby av begge rugby-versjonene.
Rugby er en fysisk, hard og krevende idrett med mye fysisk kontakt. Spillerne bruker lite beskyttelse, fra enkle skinnhjelmer, til ikke noe i det hele tatt. Da selv de minste regelbrudd kan føre til alvorlige skader, er det sterkt fokus på spillernes sportslige opptreden, og spillet ansees for å være en «gentlemans idrett». 
Det som kjennetegner rugby er den ovale ballen, og forbudet mot å kaste ballen fremover; ballen kan bare kastes bakover eller til siden. For å komme frem på banen må spillerne løpe med ballen, eller de kan sparke den fremover. Goal får man ved å sparke ballen over tverrliggeren som står mellom målstengene til motstanderen.

Scoring

Det er i utgangspunktet to måter å skåre poeng; ved å gjøre en try eller goal.  Det gis forskjellig antall poeng ved de forskjellige skåringer i rugby union og rugby league.

Historikk

For å finne opprinnelsen til rugby må vi følge legendene til England i år 1823. En ung mann ved navn William Webb Ellis plukket opp ballen og løp av gårde med den da han spilte fotball på den private internatskolen Rugby School i byen Rugby, Warwickshire.
Fra 1845 begynte lag å spille mot hverandre med forskjellige regler som ble avtalt før kampene. De lagene som ofte spilte mot hverandre fikk en felles enighet om hvilke regler de skulle følge. I 1870 var det rundt 75 klubber i England som spilte forskjellige variasjoner av dette spillet som startet på Rugby School i England. Andre lag kunne man også finne i Irland, Australia, Canada og New Zealand. Felles for alle disse klubbene var at de ikke spilte etter bestemte regler men at reglene ble avtalt i forkant av spillet. Den 26. januar 1873 grunnla 22 lag Rugby Football Union (RFU); dette førte til mer standardisering av regler for rugbyklubbene i England. I 1886 kom International Rugby Board (IRB), en verdensomspennende organisasjon for alle rugbyklubber der regler rundt idretten kontrolleres og bestemmes.
Variasjoner av rugby ble særdeles populært i Nord-Amerika. På 1880-tallet hadde rugby utviklet seg til å danne grunnlaget for canadisk fotball og amerikansk fotball.
Raymond Johansen

Biografi

Johansen har tidligere vært medlem av Sosialistisk Venstreparti (SV), og han var leder av Sosialistisk Ungdom 1986–1988, dvs. mellom lederperiodene til Kristin Halvorsen og Paul Chaffey. Johansen gikk på Sogn videregående skole fra 1977 til 1979, og arbeidet deretter som rørlegger, og deltok som fagmann i Røde Kors' hjelpearbeid etter jordskjelvet i Armenia i 1989.
I tiden 1990–1991 var han leder for Oslo SV. Johansen var en av tre SV-byråder i det samarbeidsbyrådet som Rune Gerhardsen ledet i Oslo fra 30. september 1992 til 25. oktober 1995, og var da byråd for miljø og samferdsel. 
Under folkeavstemningen om EU i 1994 markerte byrådene Raymond Johansen og Terje Kalheim seg som EU-tilhengere. Johansen ble stilt opp nest øverst på SVs liste ved kommunevalget i 1995, men ble strøket over 2000 ganger. Han ble ikke valgt inn i bystyret, men ble 5. vara. Johansen var avdelingsdirektør i Norad i perioden 1996-2000.
Johansen ble medlem av Arbeiderpartiet i 1997 og var statssekretær i Utenriksdepartementet for Arbeiderpartiet i Jens Stoltenbergs første regjering i perioden 2000–2001. Etter Arbeiderpartiets valgnederlag ved stortingsvalget i 2001 ledet Johansen det interne utvalget som studerte valgnederlaget og foreslo tiltak for å gjenreise partiets tillit. Han var generalsekretær i Flyktninghjelpen 2002–2005. Johansen var igjen statssekretær i Utenriksdepartementet i Jens Stoltenbergs andre regjering i perioden 2005–2009. Som statssekretær arbeidet Johansen med internasjonale (ikke-europeiske) spørsmål, ikke minst med fredsarbeidet i Palestina, Sudan, Eritrea, og Afrika forøvrig. Fredsarbeid og utviklingsspørsmål er Johansens fremste interessefelt i utenrikspolitikken, og i denne egenskap var hans ansvarsområde som statssekretær i Utenriksdepartementet delvis overlappende med miljø- og utviklingsminister Erik Solheims fagfelt.
I 2009 ble Johansen valgt som partisekretær i Arbeiderpartiet etter Martin Kolberg, og satt i vervet til 2015. Høsten 2014 ble han valgt som byrådslederkandidat og listetopp for Oslo Arbeiderparti til kommunevalget i 2015, og etter valget ble han byrådsleder i Oslo.
Raymond Johansen var sportslig leder i Vålerenga Fotball, men trakk seg fra det frivillige vervet som leder av sportslig utvalg i august 2009.
Thorbjørn Berntsen, tidligere miljøvernminister for Arbeiderpartiet, er Johansens onkel. Reiulf Steen, tidligere leder for Arbeiderpartiet, var hans svigerfar. Johansen har siden 2016 vært gift med partifellen Christin Kristoffersen.
Argentine Islands

Argentine Islands er en øygruppe i Antarktis, beliggende ni kilometer sørvest for Petermann Island og sju kilometer nordvest for Cape Tuxen i Wilhelm Archipelago utenfor Den antarktiske halvøy.
Øygruppen ble oppdaget under Jean-Baptiste Charcots ekspedisjon 1903–05 og gitt navnet Îles Argentines etter den argentinske republikk i takknemlighet for myndighetenes velvilje i forbindelse med ekspedisjonen. British Graham Land Expedition (BGLE) under ledelse av John Riddoch Rymill var stasjonert på Argentine Islands i 1935 og gjennomførte grundige undersøkelser av dem.
Storbritannia ved Falkland Islands Dependencies Survey etablerte Base F (Argentine Islands) i 1947 på øya Winter Island. Forskningsstasjonen flyttet til naboøya Galindez Island i 1954, og i 1977 skiftet den navn til Faraday Station. Stasjonen ble i 1996 overført til Ukraina og omdøpt til Akademik Vernadsky.
Bernd Leno

Landslaget

29. mai 2016 fikk han sin første landskamp for Tyskland mot Slovakia.
Han ble tatt ut i Tysklands EM-tropp til EM i Frankrike 2016.
Han ble tatt ut i Tysklands tropp til FIFA Confederations Cup 2017 i Russland.
Han ble tatt ut i Tysklands bruttotropp til VM i fotball 2018 i Russland.
Gusty Spence

Liv og virke

Spence ble født i Shankillområdet i Belfast. han var sønn av William Edward Spence, som var fra Whitehaven i England, og oppdratt i Tiger's Bay-området i det nordlige Belfast før han flyttet til Shankill. Som ung mann hadde han en rekke småjobber i området, inntil han i 1957 gikk inn i British Army, i Royal Ulster Rifles. Han var der inntil 1961, da han ble dimittert av helseårsaker.

Ulster Volunteer Force

Han kom inn i UVF ikke lenge etter grunnleggelsen i 1966, og ble valg til organisasjonens første leder. Året etter ble han dømt til livsvarig fengsel for mord, og i Maze fengsel ble han kommandant for UVF-fangene. 
I 1977 brøt han med UVF, og begynte å arbeide for forsoning. Han lærte seg flytende irsk gælisk mens han satt inne, et språk som av lojalister knyttes til irsk nasjonalisme.

Politiker

I 1984 ble han løslatt, og han ble raskt et ledende medlem av Progressive Unionist Party (PUP) og en sentral person i den gryende fredsprosessen. Han ble i 1994 bedt av Combined Loyalist Military Command (CLMC) om å lese opp annonseringen av deres våpenhvile, og i tiden etter var han med på arbeidet som førte til Belfastavtalen. Spence var en av de som jobbet hardest med å få lojalister til å akseptere avtalen. 
Pr. 2006 var han fortsatt medlem av PUP som samfunnsarbeider i Shankillområdet, men på grunn av høy alder ikke lenger aktiv politiker. Han sdøde i 2011.
Blackstalund

Blackstalund er et tettsted i Uppsala kommune i Uppsala län i landskapet Uppland i Sverige. I 2010 hadde tettstedet 210 innbyggere.
Lisene

Lisene (fra latin licium, fransk lisse, "tråd", "bånd") kalles i bygningskunsten en flat, svakt fremtredende pilaster, som skiller seg fra en vanlig pilaster ved at den er uten base og kapitél. Lisener har ofte en mer dekorativ enn konstruktiv betydning. Lisener forekommer hyppig i romanske kirkebygg. I gotikken blir lisenene til strebepilarer. I senbarokkens og rokokkoens tid ble bruk av lisener igjen populært. I jugendstilen finner man også en utstrakt bruk av lisener.
Bluewhite Linux

Bluewhite Linux, også kalt Bluewhite64, er en tidligere Linuxdistribusjon fra Romania. Distribusjonen var et derivat av Slackware, og var beregnet på 64-biter arkitekturen x86-64. Etter at Slackware begynte å støtte denne arkitekturen, mistet Bluewhite Linux sin berettigelse.
Distribusjonen støttet plattformen i486. Den benyttet vindusbehandlerne Blackbox,  Fluxbox og VMaker og skrivebordsmiljøene KDE og Xfce.
Versjon 1.1 ble lansert 3. oktober 2006. Versjon 13.0 ble lansert 9. september 2009.
Eikelandsfjorden (Arendal)

Eikelandsfjorden er en fjord i Arendal kommune. Den ligger mellom Tverrdalsøya i øst og fastlandet i vest og strekker seg 3,5 km nordover fra tettstedet og sundet Kilsund på Tverrdalsøya. Ved Øytangen på Tverrdalsøya munner Eikelandsfjorden ut i Oksefjorden, som fortsetter videre nordover mot Tvedestrandfjorden og Tvedestrand.
Alf E. Jakobsen

Utdanning

Jakobsen har realskole, handelsskole, deleksamen gymnas som privatist, etatsopplæring i alkoholistomsorgen og studier i organisasjonsteori, administrasjon og ledelse, forvaltningsrett og helseøkonomi.

Yrkeskarriere

Jakobsen arbeidet som klubbleder og ungdomsleder i Hammerfest kommune i perioden 1972-1975 og som styrer ved Hammerfest Vernehjem, en institusjon for alkoholavhengige i perioden 1976-1980. Han har senere vært avdelingsleder for helseadministrasjonen, helsesjef og etatsjef for Helse og Sosial i Hammerfest kommune. I perioden før han ble ordfører var han kontorsjef ved Høgskolen i Finnmark, avdeling for helsefag.
Aegosomatini

Utseende

Store, avlange, oftest brunlige trebukker. Denne gruppen har hodet noe fremstrakt, tydelig innsnevret bak fasettøynene (med tydelig "hals"). Pronotum er forholdsvis lite uten tenner langs ytterkanten. Dekkvingene har gjerne opphøyde lengdekjøler.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

De fleste av artene lever i Sørøst-Asia, men én art går så langt nordvest som det sørlige Europa.
Håndkvern

Håndkvern er et redskap for med håndmakt å forvandle korn til mel. Redskapet består av to runde steiner: over- og understein. Den øverste steinen er utstyrt med håndtak av tre og dreies rundt med håndkraft. Den dreies rundt en akse, som kan være av tre; denne aksen er felt ned i et hull i understeinen. Kornet helles ned mellom aksen og oversteinen. Begge kvernsteinene er svakt koniske, slik at selve flaten som maler kornet danner et skråplan utover.
I løpet av middelalderen regner vi med at bekkekverna avløste den eldre håndkverna i Norge. Men det gamle redskapet gikk ikke i glemmeboka. Håndkverna ble beholdt som et reserveredskap: Det kunne oppstå nødsituasjoner der det var praktisk å male korn til husbruk uavhengig av en bekkekvern. Håndkverna kunne også brukes til mer spesielle ting som å male gryn, finknuse salt eller male krydder.
Å bruke håndkverna til melproduksjon var tungt arbeid. Trellkvinnearbeid kaltes det i tidlig middelalder.
Hilmar Stigum, tidligere konservator på Norsk Folkemuseum, mener at eventyret Kverna som maler på havsens botn er en hverdagslig drøm om å slippe unna et hardt og kjedelig arbeid.
Synnøve Solbakken (1957)

Handling

Knut er på besøk hos Synnöves foreldre for å fri til henne. De har intet å innvende og Synnöve kan ikke svare, fordi hun ikke er hjemme. Litt senere frir også Thorbjörn til Synnöve og hun aksepterer. Hennes foreldre anser imidlertid at Knut er et bedre valg, ettersom Thorbjörn er mer voldsom.
Malaysia under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Hinano

Hinano er et lyst øl som brygges av Brasserie de Tahiti i Fransk Polynesia.
Brygging av ølet  Aorai tok til i 1914. I 1955 skiftet produsenten navn på produktet og lanserte Hinano. Siden 1986 lages ølet i et moderne produksjonsanlegg i Punaruu i Punaauia. Hinano har en alkoholprosent på 5.
Etiketten kjennetegnes av en tahitisk kvinnefigur, vahine. Motivet stammer fra illustratøren Pierre Heyman fra Göteborg, som bosatte seg på Tahiti, og ble første gravert på flaskene.
Brasserie de Tahiti lager også ølmerket Tabu.
Stortingets næringskomité

Stortingets næringskomité er en fagkomité på Stortinget. Den behandler blant annet saker relatert til næringsvirksomhet, statlig eierskapspolitikk, reiseliv, landbruk, fiske og skipsfart.
Anjan kraftverk

Anjan kraftverk er en demning med et vannkraftverk i Sverige. Den er anlagt i Indalsälven i nordlige Sverige. Byggingen av kraftverket og demningen var ferdig i 1978. Installert vannkrafteffekt er 25 MW.  
Kraftverket eies av det finske energiselskapet Fortum Oy.
World Architecture Festival

Historie

Verdens arkitekturfestival ble arrangert første gang i 2008 som en festival og prisutdelingskonkurranse dedisert til å feire og dele fremragende arkitektur over hele kloden. De første fire årene ble festivalen arrangert i Barcelona og fra 2012 i Singapore. Flere hundre prosjekter blir meldt på i konkurransen om prisene og mer enn 200 av disse blir nominert til å bli personlig presentert på festivalen. Alle prosjektene blir samlet i World Buildings Directory. Arkitektene betaler en deltageravgift for å melde på et prosjekt til konkurransen og må reise til det stedet hvor festivalen er arrangert for å presentere prosjektet personlig hvis det blir nominert. Påmelding er frivillig og festivalen kontrollerer ikke hvem som melder seg på. I 2011 ble Inside Festival (for interiørarkitektur og design) lagt til og arrangert samtidig som WAF.
Gudsbevis

Ulike typer gudsbevis

De ulike gudsbevisene kan deles inn i grupper etter metafysiske eller empiriske forsøk på å bevise Guds eksistens.
Go (sang)

Om sangen

Popballaden «Go» er komponert av Julie Forsyth, ett av medlemmene av popgruppen Guys 'n' Dolls. I Storbritannia er hun mest kjent som datteren til tv-personligheten og programlederen Bruce Forsyth.
Sangen var en av deltakerne i den britiske musikkonkurransen A Song for Europe 1988, BBCs svar på norske Melodi Grand Prix. I konkurransen vant «Go» en klar seier, og for første gang ble det britiske bidraget valgt gjennom telefonavstemning. Med seieren ble sangen Storbritannias bidrag til Eurovision Song Contest i Dublin samme år. Både i den britiske og europeiske finalen ble sangen fremført av skotten Scott Fitzgerald som hadde hatt en suksessrik popkarriere i 1970-årene.
I Dublin var «Go» det fjerde bidraget på scenen, etter Finland og før Tyrkia. Balladen var på forhånd nevnt som en mulig vinnerkandidat, og avstemningen skulle vise seg å bli en intens dragkamp mellom Storbritannia og Sveits – som dette året var representert av den da ukjente kanadiske sangeren Céline Dion. Utover i avstemningen tok «Go» en klar ledelse, men mot slutten halte Sveits innpå. Før Jugoslavia skulle stemme som siste land, ledet Storbritannia med fem poeng. Den jugoslaviske juryen ga imidlertid ingen poeng til «Go», mens Sveits fikk seks poeng og vant dermed konkurransen kun ett poeng foran «Go». Avstemningen var den tetteste og mest spennende i konkurransen på mange år – vinnermarginen var på kun 0,73 prosent. Den forsmedelige andreplassen var imidlertid ikke unik i britisk Eurovision-sammenheng; hele 15 ganger har Storbritannia endt på andreplass.

Tekst

Sangen handler om to tidligere elskere som møtes tilfeldig. Fitzgerald synger rollen som forsmådd kjæreste, siden ekskjæresten hans hadde forlatt ham flere år tidligere til fordel for en annen mann. Nå når hun er tilbake, kommer kjærlighetssorgen hans tilbake.
Pseudathyma

Utseende

Middelsstore, bredvingede sommerfugler. I alle fall noen av artene er brune med brede, hvite tverrbånd.

Utbredelse

Gruppen er utbredt i tropisk Afrika.
Kvinden bak alt

Handling

Den forholder seg til Georges Méliès-tradisjonen gjennom bruk av trickfilm. Kvinden bakom alt kan være inspirert av Méliès' stumfilm Les affiches en goguette fra 1906. En arbeider klistrer opp en reklameplakat for Freia bakepulver på en vegg. Den forestiller en ung, pen og kokkeluekledd kvinne, som holder fram en kake. Når plakatklistreren er ferdig med jobben og snur seg rundt for å legge fra seg kosten, blunker kvinnen skøyeraktig. Deretter klatrer hun ut av plakaten og ned på fortauet bak mannens rygg. Hun prikker ham på ryggen. Mannen snur seg rundt og blir forbauset når han får se den tomme plakaten. Han ser ikke den unge kvinnen, for hun befinner seg fremdeles bak hans rygg. Kvinnen prikker på ham nok en gang. Da benytter hun tilfellet til å smette inn i plakaten igjen. Når mannen snur seg  er plakaten akkurat slik den skulle være, med kokkeluekvinnen på plass. Han går hoderystende derfra.

Merknad

Ifølge filmarchives online ble filmen produsert i 1926. Kathrine Skretting skriver i boka Reklamefilm : norsk reklame i levende bilder 1920-1990 at det ikke lot seg gjøre å finne fram til presise opplysninger om produksjonsår.
Patrobus septentrionis

Utbredelse

Patrobus septentrionis  finnes i nesten hele Europa, men er noe sjeldnere helt i sørvest. Den er utbredt i Nord-Amerika og Asia.  Finnes i Norge.

Utseende

Patrobus septentrionis er 7.5-10 millimeter lang.  Kroppen har en matt og mørk farge, som varierer mellom svart og mer brunlig. Den er en kraftig bygd løpebille. På hver side av hodet fra fasettøynene og bakover er en dyp fåre (fordypning). Hodet er sterkt innsnørt like bak øynene. Antennens fjerde ledd med  fine korte hår og en lang børste/børster i spissen. (Krever forstørrelse for å se).

Levevis

Patrobus septentrionis  er vanligvis nattaktiv og lever som predator på andre dyr. De lever langs vassdrag i høy vegetasjon.
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Fu (lyrikk)

Fu (kinesisk: 賦, pinyin: fù, «ode») er en form for dikt som oppsto i Kina på Han-dynastiets tid. De betegnes i vestlig faglitteratur som prosadikt, poetiske beskrivelser eller rapsodier.
Opprinnelsen er uklar, men det er vanlig å tilbakeføre Fu til datidens politiske rådgiveres retoriske skoler, til filosofen Xunzi, til gåter, og til chuci. Metrikken kan med stor sikkerhet tilbakeføres til chuci; fra den stammer fus såkalte Sao-stil (騷, sāo):
Versene er delt opp i tre og to stavelser, adskilt av bindeleddet ér 而. Første vers avsluttes med utropspartikkelen xī 兮. Sammenlignet med chucis sanger har fu en særdeles lang form, noe som gjerne forklares med at de religiøse elementer i chuci-diktningen har gjennomgått en sekulariseringsprosess. I stedet for å kretse om shamaner og gudinner, dreier det seg i fu om en herskerepifani, en framstilling av herskerens bedrifter.
Fu er rimende lyrikk. Et vers kan bestå av mellom tre og syv skrifttegn (og mange ganger av flere). Ofte innledes de av et forord i prosaform, og mange ganger også av et etterord i verseform. I tillegg til enderimene, forekommer også hyppig både alliterasjoner og assonanser.
Innholdsmessig preges fu av lange kataloger av planter, dyr, personer og hendelser, på en slik måte at det kan tydes som en slags ordmagi. Likeledes er det stadige gjentagelser og variasjoner av lydmalende art, av synonymer, parallellismer, hyperboler og antiteser som kan utlegges som en form for besvergelser som er ment å gi de verdslige herskere en aura av det hellige.
Fu var den viktigste lyrikkform under Han-dynastiet. Den fortsatte imidlertid å ha en sterk stilling fram til og inn i Tang-dynastiets tid.
De fleste fu-dikt er gått tapt for ettertiden.
Et av de mest kjente fu fra Han-tiden er Sima Xiangrus Tianzi Youlie Fu (天子遊獵賦, «Rapsodien om den himmelske sønn på en behagelig jakt»). Filosofen Yang Xiong, historikeren Ban Gu og astronomen Zhang Heng skrev også viktige rapsodier i fu.
Skoby

Skoby er et tettsted i Östhammar og Uppsala kommuner i Uppsala län i landskapet Uppland i Sverige. I 2010 hadde tettstedet 230 innbyggere. hvorav 146 i Östhammar kommune og 84 i Uppsala.
Lucanus (slekt)

Utseende

Store til meget store (opptil 100 millimeter), avlange biller. Kroppen er gjerne brunfarget og litt matt. Antennene er nokså langstrakte og har en uttrukket vifte ytterst. Hannene har svært bredt hode og sterkt forstørrede kjever (mandibler) som gjerne er litt forgrenede. Langs hodets bakkant på sidene er det en høy tverrkjøl, i alle fall hos store individer. Kjevene er forholdsvis større jo større hannen er (allometrisk vekst). Hunnenes kjever er også kraftige men av mer normal størrelse. Pronotum er rektangulært, bredere enn langt. Dekkvingene er litt flate, uten punktstriper. Beina er ganske lange og kraftige.

Levevis

Larvene lever i morkent tre og bruker flere år på utviklingen. De voksne billene tar ikke næring til seg og lever ganske kort tid. Hannene bruker kjevene når de kjemper med hverandre, hver hann prøver å gripe motstanderen og vippe ham over på ryggen. Den største hannen vinner nesten alltid disse kampene. Paradoksalt nok kan ikke hannen bruke de fryktinngytende kjevene til å bite med, hunnen kan derimot gi et smertefullt bitt fra sine mindre, men mer funksjonelle kjever.

Utbredelse

I likhet med mange andre slekter av hjortebiller lever de fleste av artene i denne slekten i Sørøst-Asia, særlig mange ser det ut til å finnes i Vietnam. Men det lever også noen få arter i Nord-Amerika og Europa.
Al Hamra

Al Hamra eller Al-Hamra (arabisk: الحمراء) er en 400 år gammel by i regionen Ad Dakhiliyah i det nordøstlige Oman. Like ved ligger landsbyen Misfat Al Abryeen i fjellsiden. En forlatt landsby, Ghul, ligger vest for Al Hamra. 
Al Hamra er også kjent som Hamra Al Abryeen. Dette navnet refererer til Al-Abri-stammen som lever der. Noen av de eldste bevarte husene i Oman finnes i denne byen, som ble bygget på et skråstilt steinlag. Mange av husene har to etasjer, med tak laget av bjelker av palmetre dekket med store blader og toppet av leire og strå. Besøkende til den nærliggende souken kan se hvordan halva lages i den eneste halva-butikken som fortsatt finnes i den gamle souken. Jabal Shams, som er det høyeste fjellet i Oman, ligger nord for Al Hamra. Al Hoota-grotten ligger ved foten av Jabal Shams. Det er et av de største grottesystemene i verden.
Hairatan

Hairatan er en by som ligger på bredden av elven Amu-Darja i det nordlige Afghanistan. Byen fungerer som en grenseovergang mellom Afghanistan og Termez i Usbekistan. Den ligger 300 moh. En godsterminal i Hairatan er endestasjonen til en av de to jernbanelinjene i Afghanistan - en 10 km lang forbindelse til Termez. Jernbaneforbindelsen blir nå utvidet 75 km til Mazar-e Sharif.
Tidlig på 1990-tallet ble general Abdul Momens 70. divisjon plassert her. Momen hadde en svak tilkytning til Abdul Rashid Dostums Afghanistans nasjonale islamske bevegelse. Etter Momens død i et RPG-angrep den 5. januar 1994 delte 70. divisjon seg og Dostams lojale generaloberst Helaluddin tok kommandoen.
Radio Grenland

Radio Grenland er lokalradio med dekningsområde i Grenland, Larvik, Kragerø og Ulefoss. De sender på FM 104,4, 105,8, 106,4 og 107,4. Radio Grenland eies av Jærradiogruppen, og sender fra lokaler på Brattsberg brygge i Porsgrunn.
Radio Grenland fyller 25 år i 2010.
Stasjonen har 6 ansatte og en av Norges største radioer målt i sitt område. Målgruppen er mennesker i alderen 20-45 år.
Jan Ekman

Landslag

Ekman flyttet til Sverige da han var 12 år gammel og har representert landslagene til både Finland og Sverige, med hhv. 29 og fem landskamper. Han har også vunnet SM-gull to ganger.

Klubb

Ekman har spilt i Skånela, Cliff, Irsta, Norrøna og Hammarby og ble i 2007/08-sesongen spillende assistenttrener for Eskilstuna Guif.
Han har selv spilt flest antall kamper i den høyeste divisjonen; totalt 529 kamper.

Personlig

Familien består av samboer Karin Eva Karlsson som var kaptein for Guif i mange år, Daniel «Eiken» Jörgen Ekman som har spilt i Guif siden 1999 og Marcus Jörgen Ekman.